Într-o vreme, aveam răbdarea să mă uit la telenovele. Telenovelele sunt una dintre armele cele mai eficiente ale manipulării de masă. Nu degeaba ele provin din țările lumii a treia, acolo un grup minuscul deține toată bogăția, iar restul de peste 90 la sută din populație se zbate la limita mizeriei. De ce spun că telenovelele ne manipulează? Simplu: fiindcă o telenovelă povestește, în linii mari, înfruntarea dintre lumea bogaților și cea a săracilor. O lume în care bogații sunt, în marea lor majoritate, niște persoane lipsite de morală, obsedate doar de bani, și de putere, Dar, în ciuda luxului în care se scaldă, ei sunt profund nefericiți. Nu întâmplător, titlul uneia dintre cele mai de succes telenovele braziliene sună așa: „Și bogații plâng”. Desigur, ideea insidioasă din spatele acestui titlu e că nu banul contează, ci fericirea fiecăruia. Așadar, e și periculos să fii bogat, am concluziona, exagerând firește.

Dacă urmăriți telenovele, știți că, de regulă, în telenovele mereu apare câte o fată săracă, dar frumoasă foc, de care se îndrăgostește un băiat frumos și bogat. De cele mai multe ori, fata săracă e orfană, iar băiatului i se pun o serie de piedici: e deja logodit cu o fată bogată, dar lipsită de inimă, se opun vehement părinții, apar tot soiul de lucruri de la un episod la altul, iar orfana se dovedești a fi altcineva decât se știa.

Dar gata cu teoria telenovelei. La finalul acestor banale considerații vă semnalez un pleonasm ascuns: orfan sărac. Da, fiindcă, în limba română, „sărac” vine din bulgarul „sirak” ce înseamnă orfan.

Săracii, îmi îngădui să observ, sunt niște orfani ai destinului.

(rubricã difuzatã în 9 septembrie 2016)

Rubricile realizate de prof. univ. dr. Marcel Tolcea sunt difuzate de luni pânã vineri inclusiv, în jurul orelor 7.47, 11.47 și 15,47. Le puteți gãsi și pe internet la http://radiotimisoara.ro/stiri/limba-romana/

Puteți asculta mai multe rubrici în Arhiva audio la: http://radiotimisoara.ro/cum-vorbim-si-scriem-corect-r-marcel-tolcea/

365 de texte dintre textele difuzate la Radio Timișoara, începând din toamna anului 2015, se regãsesc și în volumul ”Limba românã pentru începãtori. De la 14, la 101 ani (Cronici la Radio Timișoara)” semnat de prof. univ. dr. Marcel Tolcea.

Cartea se găsește în librării.

(Foto: pixabay.com)